kildebeskyttelse
Der gælder for pressen et princip om kildebeskyttelse, hvilket betyder, at redaktører og redaktionelle medarbejdere m.fl. ved massemedier kan nægte at afgive vidneforklaring i retten om, hvem der er kilde til en oplysning mv.
En kilde er en person, der har betroet sig til en redaktionel medarbejder om et bestemt forhold, eller som på anden måde har bidraget til at oplyse forholdet. Vedkommende kan f.eks. være forfatter til en artikel, der er bragt anonymt.
Det er en forudsætning for kildebeskyttelse, at kilden har villet betro sig til mediet, og at vedkommende forinden betroelsen er blevet lovet anonymitet.
I retsplejelovens § 172 findes de danske regler om kildebeskyttelse. Stk. 1 til 4 angår omfanget af kildebeskyttelsen, mens stk. 5 og 6 foreskriver, at en domstol kan beslutte, at der på trods af kildebeskyttelsen alligevel kan pålægges vidnepligt i meget alvorlige straffesager og i sager om brud på tavshedspligten i offentlig tjeneste eller hverv.
De danske regler om kildebeskyttelse bliver suppleret af retsprincipper udledt af Menneskerettighedsdomstolens praksis.